《答魑魅代书寄家人》
唐代·沈佺期

魑魅来相问，君何失帝乡。龙钟辞北阙，蹭蹬守南荒。

览镜怜双鬓，沾衣惜万行。抱愁那去国，将老更垂裳。

影答余他岁，恩私宦洛阳。三春给事省，五载尚书郎。

黄阁游鸾署，青缣御史香。扈巡行太液，陪宴坐明光。

渭北升高苑，河南祓禊场。烟花恒献赋，泉石每称觞。

暇日从休浣，高车映道傍。迎宾就丞相，选士谒昭王。

侍宠言犹得，承欢谓不忘。一朝贻厚谴，五宅竟同防。

凶竖曾驱策，权豪岂易当。款颜因侍从，接武在文章。

且惧威非rP，宁知心是狼。身犹纳履误，情为覆盆伤。

可叹缘成业，非关行昧藏。喜逢今改旦，正朔复归唐。

河谶随龙马，天书逐凤凰。朝容欣旧则，宸化美初纲。

告善雕旌建，收冤锦旆张。宰臣更献纳，郡守各明扬。

礼乐移三统，舟车会八方。云沙降白遂，秦陇献烧当。

三赦重天造，千推极国详。大招思复楚，于役限维桑。

涨海缘真腊，崇山压古棠。雕题飞栋宇，儋耳间衣裳。

伏枕神馀劣，加餐力未强。空庭游翡翠，穷巷倚桄榔。

缘体分殊昔，回眸宛异常。吉凶恒委郑，年寿会询唐。

家本传清白，官移重挂床。上京无薄产，故里绝穷庄。

碧玉先时费，苍头此自将。兴言叹家口，何处待赢粮。

计吏从都出，传闻大小康。降除沾二弟，离拆已三房。

剑外悬销骨，荆南预断肠。音尘黄耳间，梦想白眉良。

复此单栖鹤，衔雏愿远翔。何堪万里外，云海已溟茫。

戚属甘胡越，声名任秕糠。由来休愤命，命也信苍苍。

独坐寻周易，清晨咏老庄。此中因悟道，无问入猖狂。

作者简介：沈佺期（约656 — 约715），字云卿，相州内黄（今安阳市内黄县）人，祖籍吴兴（今浙江湖州）。 唐代诗人。与宋之问齐名，称“ 沈宋 ”。
善属文，尤长七言之作。擢进士第。长安中，累迁通事舍人，预修《三教珠英》，转考功郎给事中。坐交张易之，流驩州。稍迁台州录事参军。神龙中，召见，拜起居郎，修文馆直学士，历中书舍人，太子少詹事。开元初卒。